Hondjie het kors op sy neus | Landbou
Hondjie het kors op sy neus
Ons Yorkie het 'n korslaag ontwikkel wat sy neus oorgroei. Dit is 'n droë kors en bloei of sweer nie. Hy jeuk of krap ook nie. Lyk net baie sleg en ongemaklik.
Aantasting van die vel van die neus kan deur siektes veroorsaak word. Letsels kan op die brug van die neus voorkom, op die neusopeninge of beide.
Waar die ontsteking deur kieme, swamme of myte (demodekose) veroorsaak word, is die harige gedeelte van die neus gewoonlik aangetas.
Outo-immuunsiektes kan ook kliniese tekens soos korste op die neus veroorsaak. Die hond se immuunsisteem vervaardig teenliggaampies teen sy eie proteïene wat dan tot ontsteking lei. Name vir hierdie kondisies is dikoïede lupus eritematose en pemfigus.
Afskilfering (korste) en verlies aan pigment van die neus word in 90% van honde gesien. Die oppervlakte van die neusspieël word glad en grys gekleur i.p.v die normale swart, geriffelde voorkoms. Na verloop van tyd kan die lippe, vel om die oë, die ore en geslagsdele ook aangetas word. Later mag die die letsels ontsteek en ook weefselbeskadiging plaasvind. Weens sonblootstelling kan die letsel op die neus in die somer vererger.
Besoek u veearts, wat monsters kan neem om 'n definitiewe diagnose te maak.
Vermy sonblootstelling en wend 'n sonbrandmiddel aan wat nie sinkoksied bevat nie. Die veearts kan u ook van middels voorsien wat kortisoon en antibiotika bevat.
Honderasse wat gewoonlik aangetas word, is: Kollies, Duitse herdershonde, Shetland skaaphonde, Siberiese Husky's, die Brittany en Duitse korthaar pointer.
Besoek ook die volgende webtuistes:
The Merck Veterinary Manual, tenth edition. 2010. Merck & Co. Inc. ISBN 0-911910-93-X
Wikipedia.org/wiki/Canine_discoid_lupus_erythematosus soos op 6 April 2015
Een kommentaar op "Hondjie het kors op sy neus"
Dit hang ook af van hoe oud die hondjie is. Hoe ouer, hoe meer dikwels groei daar 'n harde kors op die neus – min of meer dieselfde as die welige wenkbroue en neushare in ou mense!